stanford-oval/wikipedia huggingface dataset:
שלמה פלץ

| --- | --- |
אין תמונה חופשית
 מידע אישי
 לידה:  6 במרץ 1949 (בן 75)
 
שלמה פלץ (נולד ב-6 במרץ 1949) הוא כדורגלן עבר ומאמן כדורגל ישראלי לשעבר. נודע בעיקר כחלוץ קבוצת מכבי רמת עמידר.
ביוגרפיה

פלץ נולד בהיידנהיים שבגרמניה, ועלה לארץ עם משפחתו באונייה "נגבה" במאי 1949. כבר בצעירותו שיחק בכדורגל. בין השנים 1978-1965 שיחק כחלוץ במכבי רמת עמידר. בשנים 1975-76 שיחק במדי הקבוצה כשעלתה לליגה הלאומית בכדורגל, בעת שזו הייתה הליגה הבכירה.
בשנים אלו שיחק גם כחלוץ בנבחרת הנערים ואחר-כך בנבחרת הנוער של ישראל. במהלך הופעותיו בנבחרת השתתף בטורנירים רבים בעולם, בהם טורנירים בטהראן, שאנגחאי, בנגקוק, הונג קונג וסיאול.
לאחר פרישתו ממשחק פעיל, סיים קורס מאמנים במכון וינגייט. בשנת 1982 אימן את הפועל גבעת שמואל במשך שלוש שנים, ובשנתו הראשונה שם כמאמן עלה עם הקבוצה לליגה גבוהה יותר. בשנת 1985 אימן את מכבי השקמה.
ב-1986 פרש מאימון, ופתח עסק בתחום אביזרי רכב.
שלמה פלץ נשוי ולו שלושה ילדים.
שלוש נערות בכחול

| --- | --- |
כרזת הסרט
כרזת הסרט
 מבוסס על:  מחזה של Stephen Powys
 בימוי:  ה. ברוס המברסטון
 הופק בידי:  מאק גורדון
 תסריט:  ולנטין דייוויס
 עריכה:  ברברה מקלין
 שחקנים ראשיים:  ורה-אלן ויואן בליי ג'ון האבר סלסט הולם
 מוזיקה:  מאק גורדון
 צילום:  ארנסט פאלמר
 מדינה:  ארצות הברית ארצות הברית
 חברת הפקה:  פוקס המאה ה-20 
 חברה מפיצה:  פוקס המאה ה-20
 הקרנת בכורה:  אוקטובר 1946
 משך הקרנה:  94 דקות
 שפת הסרט:  אנגלית
 סוגה:  סרט מוזיקלי 
 תקציב:  2,335,000 ‏$
 הכנסות:  3,000,000 ‏$
 דף הסרט ב־IMDb
 
שלוש נערות בכחול (באנגלית: Three Little Girls in Blue) הוא סרט מוזיקלי אמריקאי בצבעי טכניקולור משנת 1946 בבימויו של ה. ברוס המברסטון, עם ורה-אלן, ויואן בליי וג'ון האבר בתפקידים הראשיים.
התסריט מבוסס על המחזה "	Three Blind Mice" של Stephen Powys משנת 1938. השירים הם של ג'וזף מירו (מנגינה) ומאק גורדון (מילים). מהשירים התפרסם "You Make Me Feel So Young" שהתפרסם בביצועם של פרנק סינטרה, אלה פיצג'רלד, הלן רדי ומייקל בובלה.
קול שירתה של ורה-אלן מדובב על ידי הזמרת קרול לואיס.
תקציר העלילה

ניו ג'רזי 1902 האחיות קרטרס - מירה (ורה-אלן), ליז (ויויאן בליי) ופאם (ג'ון האבר) עובדות בחווה לגידול עופות שהורישה להם הדוד קורה. הן רוצות לעזוב את החווה לאטלנטיק סיטי, לתפוס שם מיליונר ולהתחתן. הן מוכרות את החווה בסכום של 3,000 דולר ומחליטות לחסוך בהוצאות ולגור בחדר אחד במלון מהודר. לשם כך פאם תהיה העשירה, ליז תהיה מזכירתה ומירה תהיה העוזרת שלה.
בלובי הן נפגשות עם סטיב הרינגטון (פרנק לטימור) שמתחיל לחזר אחרי פאם. שליח היין מייק (צ'ארלס סמית') מביא לחדרן יין מטעם סטיב ומתאהב מיד במירה שהיא "במעמד" שלו.
בים מביימות פאם וליז "טביעה" וסטיב וידידו ואן (ג'ורג' מונטגומרי) מצילים אותן. מתפתח רומן בין פאם וואן עד שהיא מגלה לו כי אינה עשירה והוא מגלה לה כי משפחתו ירדה מנכסיה והם מחליטים להיפרד.
הידידות בין מייק למירה פורחת והם חולמים על העתיד שלהם בקטע חלומי הם שרים ורוקדים "את/ה גורמ/ת לי להרגיש כה צעיר".
סטיב מזמין את האחיות לאחוזת משפחתו שם הן מתקבלות בחמימות על ידי אחותו מרים (סלסט הולם). לחווה מגיע ואן ומביע לבסוף את אהבתו לפאם אף על פי שאינה עשירה וסטיב מתאהב בליז. למקום מגיעים מירה וצ'רלי ומודיעים לכולם כי נישאו.
צוות השחקנים

| שם השחקן/ית | שם הדמות | הערות |
| --- | --- | --- |
| ורה-אלן | מירה קרטרס |  |
| ג'ון האבר | פאם קרטרס |  |
| ויויאן בליי | ליז קרטרס |  |
| ג'ורג' מונטגומרי | ום סמית' |  |
| פרנק לטימור | סטיב הרינגטון |  |
| צ'ארלס סמית' | מייק ביילי |  |
| סלסט הולם | מרים הרינגטון |  |
רשאידה

| --- | --- |

ילדים בני שבט רשאידה
 אוכלוסייה
 270,000 - 220,000
 ריכוזי אוכלוסייה עיקריים
 סודאן סודאן, ערב הסעודית ערב הסעודית 120,000    אריתריאה אריתריאה 100,000
 שפות
 ערבית חג'אזית
 דת
 אסלאם סוני
 קבוצות אתניות קשורות
 ערבים
מפת התפוצה של שבט רשאידה באפריקה
שבט רשאידה או בני רשיד (בערבית: الرشايدة, بني رشيد) הוא שבט ממוצא ערבי המאכלס את אריתריאה, צפון-מזרח סודאן וחצי האי ערב.
היסטוריה ותרבות

בשנת 1846 עזבו רבים מבני הרשאידה את אזור החג'אז בערב הסעודית בשל מלחמות שבטיות שפרצו שם והיגרו לאריתריאה ולסודאן. בני הרשאידה בסודאן ובאריתריאה חיים בסמוך לבני שבט הבג'ה.

בני הרשאידה שמרו על תרבותם ועל מנהגיהם, כמו גם על לבושם המסורתי ועל זני הגמלים שלהם, אשר נחשבים למעולים ברחבי סודאן וחצי האי ערב ונמכרים במחירים גבוהים. דתם של בני הרשאידה היא אסלאם סוני והם מדברים ערבית חג'אזית. בנוסף, לשבט רשאידה קרבה לשבט בנו עבס.
היסטוריה ותרבות > מעורבות בהברחות

לפושעים משבט רשאידה הייתה מעורבות עמוקה בהברחת אריתראים לישראל. מאז הקמת גדר הגבול ישראל-מצרים ב-2012, פושעים משבט רשאידה משתפים פעולה עם בדואים מחצי האי סיני, אשר מחזיקים באריתריאים כבני ערובה ודורשים כופר תמורתם.
שבט רשאידה במדבר יהודה

במדבר יהודה חי שבט קטן מבני רשאידה, משני עברי הירדן.
בשנת 1954 יצאו לטייל באזור עין גדי שושנה הר-ציון, אחותו של מאיר הר-ציון, ועודד וגמיסטר. הם נרצחו בשטח שבו התגוררו בני שבט רשאידה. לאחר מכן יצא מאיר הר-ציון למסע נקמת דם, בה הוא וחבריו רצחו חמישה בדואים. הם נעצרו לחקירה, ואחרי זמן קצר שוחררו וחזרו לשרת בצה"ל.
חלק מבני רשאידה התיישב באזור תוקוע לאחר מלחמת ששת הימים, בהסכמת ממשלת ישראל. השבט מנה כ-700 איש בשנת 2001, מהם כ-400 התגוררו בתחום מדבר יהודה וספר המדבר, והאחרים ביריחו ובעבר הירדן המזרחי. תחום המרעה של השבט משתרע ברצועה שבין תקוע לשמורת עין גדי. בראשית המאה ה-20 הפעילו בני השבט את טחנת הקמח העתיקה במעיין עין גדי. עיקר פרנסתם היה מרעה והברחות. מרכז השבט הוא בשכונה בח'רבת אלמניה המונה כ-100 בתים, וכן מרפאה, בית ספר ומסגד.
השבט הוא אחד משישה שבטי בדואים עיקריים במדבר יהודה, לצד תעאמרה, כעאבנה, סואחרה, עבידיה וג'האלין. השבטים חילקו ביניהם את שטח המדבר במעין רצועות רוחב כשלכל שבט טריטוריה משלו על בסיס אחד הנחלים הראשיים החוצים את המדבר. השבטים האחרים מחשיבים את בני הרשאידה כשבט "נחות" במעמדו החברתי. השבטים האחרים נמנעים מקשרי נישואין עם בני ובנות השבט. בספר משנת 1975 על הבדואים בישראל נכתב: "זה אולי השבט הפרא ביותר בכל מדבר יהודה. שבט שקשה מאד היה להטיל עליו רסן, כמעט עד התקופה החדשה. אזור הנדידה שלו היה, בהשוואה לגודלו, אחד מאזורי הנדידה הרחבים ביותר בכל אזור מדבר יהודה, והוא שלט שלטון מוחלט על הכפרים בגב ההר ממערבו."
בשנת 2014 פורסם כי ממשלת ישראל מתכוונת להעביר את בני שבט הרשאידה לצפון יריחו. בני השבט התנגדו לתוכנית כפי שהוכנה, מכיוון שאינה מתחשבת בצרכיהם, וביקשו להכין תוכנית חלופית. בתוכנית המקורית היו פגמים רבים, כמו בית שתוכנן על מעגל תנועה, או בית בגבול שבין שתי חלקות
מדינת ישראל החלה בתהליכי הקמת יישובי קבע לבדואים במדבר יהודה, אך לא עשתה זאת באופן אחיד על פני כל המרחב. הראשונים שיושבו היו חלק מבני שבט רשאידה. הם התיישבו במקום שיועד להם, אך חזרו למקום מושבם הראשון לאחר קונפליקטים עם פלאחים ועם בדווים אחרים. האדמות באזור נועיימן שיועדו ליישוב קבע של שבט הרשאידה עמדו ריקות בשנת 2018.
ראו גם

הסתננות מאפריקה לישראל
הערות שוליים

↑  ספי בן יוסף, מדריך ישראל החדש – מדבר יהודה וים המלח, ‏2001.
↑  רון פלד, מזוזה וקפה שחור: הסיפור של שבט הג'האלין הבדואי, באתר ynet, 25 באפריל 2020.
↑  משה שרון, הבדואים במדבר יהודה, ‏פברואר 1975.
↑   עמירה הס, הבדואים בגדה מתנגדים לתוכנית להעברתם בכפייה, באתר הארץ, 17 בספטמבר 2014.
↑  התנגדות לתכנית מתאר מפורטת 9149/9" – שכונת רשאידה מערב", באתר ארגון במקום, ‏19 בנובמבר 2014.
↑  ירון עובדיה, הבדווים במדבר יהודה, עולם הולך ונעלם - שבט ג'האלין כמקרה מבחן, ‏2017.
↑  אדמות המדינה בשטחים מוקצות ליהודים בלבד, באתר שלום עכשיו, ‏11 ביולי 2022.
שלוש עשרה האבות האשורים

דוד מגארג'ה, מיניאטורה מהמאה ה -18
שלוש עשרה האבות האשורים (גאורגית ათცამმეტი ასურელი მამანი) או שלוש עשרה האבות הסורים היו, על פי מסורת הכנסייה הגאורגית, קבוצת מיסיונרים נזיריים שהגיעו במאה השישית ממסופוטמיה לגאורגיה בכדי להפיץ ולחזק את הנצרות בגאורגיה במאה השישית. היסטוריונים של הכנסייה הגאורגית סבורים כי הם היו מייסדי מספר מנזרים והרמיטאז'ים בגאורגיה והיו אבות התנועה הסגפנית בגאורגיה. פעילותם תרמה להפצה וחיזוק של התרבות הפיאודלית-נוצרית הגאורגית של אותה תקופה, והייתה מנוף למלחמות השחרור של הממלכות הגאורגיות כנגד הפרסים. פעילות זו חיזקה את האוריינטציה היוונית-ביזנטית של גאורגיה מבחינה פוליטית ותרבותית. המנזרים שיסדו תרמו לפיתוח כלכלי של מקומות נידחים שהפכו למרכזי ספרות וחינוך גאורגית.
חייהם של האבות האשורים קשורים במחזור של טקסטים הגיוגרפיים גאורגיים מימי הביניים ואינן מתועדות מאוחר יותר. חלק מהוויטות הללו הן הלכות פורמליות שנכתבו עבור סינקסריון (אנ') מהמאה ה-18, אך ארבעה מהם קיימים בצורה מקורית, כמו גם גרסה מטאפרטית. התיארוך כמו גם מחברם של טקסטים אלה שנויים במחלוקת. בחלק מהמקורות נטען כי הקתוליקוס-פטריארכים של כל גאורגיה (אנ') ארסן הראשון (גאו') וארסן השני (גאו') היו המחברים של חלק מקורות חיי האבות האשורים. ייתכן שטקסטים אחרים, שאינם מיוחסים, חוברו קודם לכן, בסוף המאה ה-7.
מנזרים רבים בגאורגיה המודרנית נקראים על שם האבות האשורים ומסופר כי נוסדו והובלו על ידם ועל ידי תלמידיהם הרבים. בימי הביניים, היסודות הדתיים הללו מילאו תפקיד חשוב בגיבוש הזהות הנוצרית של האומה הגאורגית.
המסורת, בכתב ובעל פה, מונה לא פחות מ-19 נזירים אשורים שפעלו בגאורגיה במאה ה-6, ונראה שהמספר "13" סמלי במידה רבה. הדעות המלומדים המודרניות חלוקות בשאלה האם הם היו אשורים, גאורגים משכילים אשורים, בין אם מיסיונרים או פליטים - מיאפיזיטים (אנ') או דיופיזיטים - מסוריה, שממנה נסוגה המיאפיזיטיזם בזמן שגאורגיה עדיין הייתה מיאפיזטית בעיקרה באותה תקופה.
המקומות בהם פעלו האבות הסורים בממלכת איבריה
ראשי האבות האשורים היו:
דָּווִית גּארֶגֵּ'לִי (גאו') (დავით გარეჯელი) / דוד מגארג'ה (אנ')
יוֹאֲנֶה זֶדַאזְנֵלִי (גאו') (იოანე ზედაზნელი) / יוחנן מזדאזני
אַבִּיבּוֹס נֶקְרֶסֵלִי (אנ') (აბიბოს ნეკრესელი) /אביבוס מנקרסי (אנ')
שִׁיּוֹ מְרְ'וִימֵלִי (גאו') (შიო მღვიმელი) / שיו משִׁיּוֹמְרְ'וִימֶה
יוֹסֵבּ אַלַּאוְוֶרְדֵּלִי (גאו') (იოსებ ალავერდელი) / יוסף מאלאוורדי (אנ')
אַנְטוֹן מָאַרְטְקוֹפֵּלִי (גאו') (ანტონ მარტყოფელი) / אנטון ממארטקופי (אנ')
תָּאדֵאוֹז סְטֵפָנצמִינְדֵּלִי (גאו') (თადეოზ სტეფანწმინდელი) / תאדאוז מסטפאנצמנידה (גאו')
פִּירוּס בְּרֶתֶּלִי (גאו') (პიროს ბრეთელი) / פירוס מהכנסייה הגדולה של ברתי (גאו')
ייסה צִילְקְנֵלִי (גאו') (ისე წილკნელი) / ייסה מקתדרלת צילקנלי (אנ')
סטפנה חִירְסֵלִי (גאו') (სტეფანე ხირსელი) / סטפן ממנזר חִירְסָה (אנ')
אִיסִדּוֹרֶה סָאַמְתָּוונֵלִי (גאו') (ისიდორე სამთავნელი) / איסידור מקתדרלת סַמְתָּווִיסִי (אנ')
מִיכָּאֵל אוּלוּמְבּוֹאֵלִי (גאו') (მიქაელ ულუმბოელი) / מיכאל מאולומבו (גאו')
זֵנוֹן אִיקַּלְתּוֹאֵלִי (גאו') (ზენონ იყალთოელი) / זֵנוֹן מֵאִיקַּלְתּוֹ (אנ')
ראו גם

תשעה קדושים
הערות שוליים

↑  הרמיטאז' (אנ') בנצרות, הוא מקום התבודדות לנזיר. מקום של התנתקות מהסביבה החיצונית. יכול להימצא במבנה מבודד במרחק מה ממנזר או מערה מבודדת.
↑  Rapp, Stephen H (אנ'). (2003), Studies in Medieval Georgian Historiography: Early Texts And Eurasian Contexts, p. 321. Peeters Publishers, ISBN 90-429-1318-5 (הספר בקטלוג ULI)
↑  Lang, David Marshall (אנ') (1956), Lives and Legends of the Georgian Saints, pp. 81-83. London: Allen & Unwin (הספר בקטלוג ULI)
↑  Cornelia B. Horn, The Lives and Literary Roles of Children in Advancing Conversion to Christianity: Hagiography from the Caucasus in Late Antiquity and the Middle Ages, Church History, Vol. 76, No. 2 (Jun., 2007), pp. 262-297 (36 pages), in JSTOR
↑  חיי קדושים – סוגה ספרותית של ימי הביניים; נקראת בלועזית "ויטה"
↑  מקור הסוגה של חיי הקדושים בנצרות היא מהקיסרות הרומית; צורתה הראשונה הייתה אגדות על המרטירים הנוצריים, והן נקראות מרטירולוגיה (אנ'). במאה הרביעית סודרו אגדות אלו בכמה דרכים. אחת הדרכים נקראת סינקסריון (synaxarion), גרסה מקוצרת יותר של הביוגרפיות, שאורגנו לפי ימי השנה.
↑  הקתוליקוס-פטריארך של כל גאורגיה (אנ') הוא תוארם של ראשי הכנסייה הגאורגית מאז שנת 1010.
1 2 3  Rayfield, Donald (אנ') (2000), The Literature of Georgia: A History (אנ'), pp. 50-51. ISBN 0-7007-1163-5 (הספר בקטלוג ULI)
רשארד לואיס

| --- | --- |

 לידה:  8 באוגוסט 1979 (בן 45) פינוויל שבלואיזיאנה
 עמדה:  פורוורד
 גובה:  2.08 מטר
 מספר:  9
 דראפט:  בחירה מספר 32, 1998 סיאטל סופרסוניקס
 קבוצות כשחקן
 1998–2007   2007–2010   2010–2012   2012–2014:  סיאטל סופרסוניקס   אורלנדו מג'יק   וושינגטון ויזארדס   מיאמי היט
 הישגים כשחקן
 זכייה באליפות ה-NBA‏ (2013)   2 בחירות למשחק האולסטאר (2005, 2009) MVP של ליגת הBIG3 שנת (2017)
רשארד קיובון לואיס (באנגלית: Rashard Quovon Lewis; נולד ב-8 באוגוסט 1979 בפינוויל, לואיזיאנה) הוא כדורסלן עבר אמריקאי ששיחק בעמדת הפורוורד. לואיס שיחק פעמיים במשחק האולסטאר של ה-NBA, בשנים 2005 ו-2009 וזכה עם אורלנדו מג'יק באליפות המזרח בעונת 2008–2009.
קריירה מקצועית

לואיס התחיל את קריירת הכדורסל שלו בתיכון אליאף אלסיק, שביוסטון, טקסס. אחרי שסיים את התיכון קבוצות המכללות של אוניברסיטת המדינה של פלורידה, אוניברסיטת קנזס ואוניברסיטת יוסטון התעניינו בשירותו. למרות זאת, הוא החליט לוותר על שלב המכללות ולעבור היישר מהתיכון לדראפט ה-NBA. ביום הדראפט ניבאו שלואיס ייבחר באחת מ-15 הבחירות הראשונות, אך הוא נבחר במקום ה-32 בלבד על ידי סיאטל סופרסוניקס. הקבוצה של עיר הבית שלו, יוסטון רוקטס, החליטה שלא לבחור בו באחת משלוש הבחירות שהיו לה בסיבוב הדראפט הראשון. היא בחרה במייקל דיקרסון, מירסאד טורצ'אן וברייס דרו, שלא השאירו חותם ב-NBA. בחירותיה של יוסטון גרמו ללואיס להתייפח בחדר ההמתנה, ולאוהדי הרוקטס אכזבה.
בעונת הבכורה שלו הוא קלע רק 2.4 נקודות בממוצע. בעונתו השנייה שיפר לואיס את יכולת הקליעה, והעלה את ממוצע הנקודות שלו ל-8.2. בעונתו השלישית בסיאטל הפך לואיס לפותח קבוע בחמישייה, והעלה את ממוצע הנקודות שלו ל-14.8. בשנת 2001 נבחר לואיס לייצג את נבחרת ארצות הברית בטורניר "משחקי הרצון הטוב". בסופו של הטורניר נבחרתו זכתה במדליית הזהב. בשש העונות הבאות של לואיס בסופרסוניקס הוא שמר על מקומו בחמישייה, וממוצע הנקודות שלו נע בין 16 ל-22. בעונתו התשיעית בסופרסוניקס קלע לואיס את ממוצע הנקודות הגבוה ביותר בקריירה שלו, 22.4 נקודות למשחק. לואיס נמצא במקום הראשון מבין קלעי השלשות של סיאטל בכל הזמנים, כשקלע את השלשה ה-918 במדי הסוניקס ב-13 במרץ 2007, ועקף את גארי פייטון.
אחרי תשע עונות בסיאטל סופרסוניקס ב-11 ביולי 2007 חתם לואיס באורלנדו מג'יק על חוזה של שש עונות שבו הוא יקבל 118 מיליון דולר. במג'יק לואיס עשה הסבה מעמדת הסמול פורוורד ששיחק בסיאטל, לעמדת הפאוור פורוורד. בפלייאוף 2009 קלע לואיס סל ניצחון בשנייה האחרונה במשחק נגד קליבלנד קאבלירס בסדרת הגמר של המזרח. על הזריקה הזו הוא אמר שהיא הייתה הזריקה הכי חשובה בקריירה שלו. אורלנדו נצחו את קליבלנד קאבלירס ועלו לסדרת הגמר של ה-NBA ושם הפסידו 4-1 ללוס אנג'לס לייקרס. בשלוש שנותיו במג'יק, כשהוא משחק ליד אולסטארים כמו וינס קרטר, דווייט הווארד וג'מיר נלסון התדרדרו ממוצעיו משנה לשנה. בעונת 2009/2010 הוא הגיע לממוצע השפל שלו בנקודות מאז שנתו השלישית ב-NBA.
בתחילת עונת 2009/2010 נכשל לואיס בבדיקות הסמים הרגילות שעוברים כל השחקנים. הוא השתמש בחומר שמגביר את רמת הטסטוסטרון בדם, והושעה מעשרת המשחקים הראשונים של העונה. לואיס אמר: "אני מקווה שהטעות הבלתי מכוונת הזו לא תשפיע לרעה על הקבוצה שלנו ועל האופי הנהדר שלה. אני מקווה שכל ספורטאי יוכל ללמוד מהטעות שלי ולהבין שאסור לצרוך אף תוסף מזון, לא משנה עד כמה תמים הוא נראה, ללא התייעצות עם מומחה".
בסיום אותה עונה פרסם מגזין "פורבס" את רשימת עשרת השחקנים שהפער בין משכורתם לבין התועלת שהם מביאים לקבוצה הוא הגדול ביותר. ברשימה זו לואיס היה ממוקם ראשון. המגזין התבסס על הנוסחה שפיתח הכלכלן דייוויד בארי. לואיס, שקיבל העונה זו 19 מיליון דולר בקירוב קלע בממוצע 14 נקודות למשחק, וחילק רק 1.5 אסיסטים. לפי הנוסחה "תפוקת הניצחונות" שלו הייתה 0.1, מה שאומר שהוא היה שווה עשירית ניצחון למג'יק במשך כל העונה. לפי בארי המשכורת שלו הייתה אמורה להיות 248,000 דולר בלבד.
ב-18 בדצמבר 2010 העבירה אורלנדו את לואיס בטרייד לוושינגטון ויזארדס ובתמורה הם קבלו את גילברט ארינאס. בעונה זו הספיק לואיס לשחק באורלנדו עד הטרייד ב-25 משחקים.
לאחר שתי עונות עם וושינגטון ויזארדס, חתם לואיס לשנתיים במיאמי היט.
סטטיסטיקה ב-NBA > בעונה הסדירה

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 1998/1999 | סיאטל | 20 | 7 | 7.3 | 365. | 167. | 571. | 1.3 | 2. | 4. | 1. | 2.4 |
| 1999/2000 | סיאטל | 82 | 8 | 19.2 | 486. | 333. | 683. | 4.1 | 9. | 8. | 4. | 8.2 |
| 2000/2001 | סיאטל | 78 | 78 | 34.9 | 480. | 432. | 826. | 6.9 | 1.6 | 1.2 | 6. | 14.8 |
| 2001/2002 | סיאטל | 71 | 70 | 36.4 | 468. | 389. | 810. | 7.0 | 1.7 | 1.5 | 6. | 16.8 |
| 2002/2003 | סיאטל | 77 | 77 | 39.5 | 452. | 346. | 820. | 6.5 | 1.7 | 1.3 | 4. | 18.1 |
| 2003/2004 | סיאטל | 80 | 80 | 36.6 | 435. | 376. | 763. | 6.5 | 2.2 | 1.2 | 7. | 17.8 |
| 2004/2005 | סיאטל | 71 | 71 | 38.0 | 462. | 400. | 777. | 5.5 | 1.3 | 1.1 | 9. | 20.5 |

| 2005/2006 | סיאטל | 78 | 77 | 36.9 | 467. | 384. | 818. | 5.0 | 2.3 | 1.3 | 6. | 20.1 |
| 2006/2007 | סיאטל | 60 | 60 | 39.1 | 461. | 390. | 841. | 6.6 | 2.4 | 1.1 | 6. | 22.4 |
| 2007/2008 | אורלנדו | 81 | 81 | 38.0 | 455. | 409. | 838. | 5.4 | 2.4 | 1.2 | 5. | 18.2 |
| 2008/2009 | אורלנדו | 79 | 79 | 36.2 | 439. | 397. | 836. | 5.7 | 2.6 | 1.0 | 6. | 17.7 |
| 2009/2010 | אורלנדו | 72 | 72 | 32.9 | 435. | 397. | 806. | 4.4 | 1.5 | 1.1 | 4. | 14.1 |
| 2010/2011 | אורלנדו | 25 | 25 | 32.4 | .419 | .367 | .756 | 4.2 | 1.2 | .9 | .4 | 12.2 |
| 2010/2011 | וושינגטון | 32 | 27 | 31.7 | .446 | .347 | .843 | 5.8 | 2.0 | .9 | .6 | 11.4 |
| 2011/2012 | וושינגטון | 28 | 15 | 26.0 | 0.385 | 0.239 | 0.838 | 3.9 | 1.0 | 0.8 | 0.4 | 7.8 |
| 2012/2013 | מיאמי | 55 | 9 | 14.4 | 0.414 | 0.389 | 0.622 | 2.2 | 0.5 | 0.4 | 0.2 | 5.2 |
| 2013/2014 | מיאמי | 60 | 6 | 16.2 | 0.415 | 0.343 | 0.788 | 1.8 | 1.0 | 0.9 | 0.1 | 4.5 |
| קריירה |  | 1,049 | 842 | 32.0 | 0.452 | 0.386 | 0.805 | 5.2 | 1.7 | 1.1 | 0.5 | 14.9 |
| אולסטאר |  | 2 | 0 | 17.5 | 308. | 167. | 500. | 5.0 | 0.5 | 0.5 | 0.0 | 5.0 |
סטטיסטיקה ב-NBA > בפלייאוף

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 1999/2000 | סיאטל | 5 | 5 | 31.4 | 441. | 474. | 800. | 6.2 | 6. | 1.0 | 6. | 15.4 |
| 2001/2002 | סיאטל | 3 | 2 | 26.3 | 375. | 167. | 1.000 | 3.7 | 7. | 3. | 0. | 12.7 |
| 2004/2005 | סיאטל | 8 | 8 | 39.0 | 406. | 200. | 880. | 5.4 | 1.6 | 4. | 4. | 16.94 |
| 2007/2008 | אורלנדו | 10 | 10 | 41.7 | 436. | 309. | 821. | 7.2 | 3.4 | 1.1 | 5. | 19.5 |
| 2008/2009 | אורלנדו | 24 | 24 | 41.1 | 448. | 394. | 784. | 6.4 | 2.9 | 1.0 | 5. | 19.0 |
| 2009/2010 | אורלנדו | 14 | 14 | 36.6 | 462. | 373. | 800. | 5.6 | 2.3 | 1.1 | 7. | 12.9 |
| 2012/2013 | מיאמי | 11 | 0 | 4.3 | 0.400 | 0.000 | 0.500 | 0.6 | 0.4 | 0.2 | 0.2 | 1.5 |
| 2013/2014 | מיאמי | 18 | 8 | 17.7 | .412 | .373 | .750 | 2.1 | 0.3 | 0.4 | 0.3 | 5.3 |
| קריירה |  | 93 | 71 | 30.4 | .436 | .356 | .818 | 4.7 | 1.8 | 0.7 | 0.5 | 12.8 |
↑  בשל שביתת שחקנים ב-NBA התקיימו בעונת 1998/1999 50 משחקים בלבד
↑  בשל שביתת שחקנים ב-NBA התקיימו בעונת 2011/2012 66 משחקים בלבד
הערות שוליים

↑  שרון דוידוביץ', מתחמשים: ראשרד לואיס חתם במיאמי, באתר ynet, 11 ביולי 2012
רשארד לואיס מטביע במדי אורלנדו מג'יק
שמואל ילוב

| --- | --- |
אין תמונה חופשית
 לידה:  1892 ליטא
 פטירה:  29 באוגוסט 1974  (בגיל 82 בערך)
 תקופת הפעילות:  ? – 31 באוגוסט 1974 
 רבותיו:  הרב בצלאל כהן מראקישק
 חיבוריו:  שו"ת שלמי שמואל, אמרי שמואל, מנחת שמואל
 
הרב שמואל ילוב (לעיתים יאלוב, ובמקורו: יאלאוועצקי) (ה'תרנ"ג, 1892 - י"א באלול ה'תשל"ד, 29 באוגוסט 1974) היה רבה של סירקיוז שבניו יורק למעלה מחמישים שנה, מחבר תורני, וראש תנועת המזרחי בעיר.
ביוגרפיה

ילוב נולד בעיר ראקישאק שבליטא בשנת 1892 (ה'תרנ"ג) בבית חב"די. למד במספר ישיבות, ביניהן: ישיבת סלבודקה וישיבת טלז. בהיותו בן עשרים נסמך לרבנות על ידי דודו הרב בצלאל כהן מראקישאק, הרב אברהם מאירוביץ', והרב יהודה לייב גורדון מלומז'ה.
בשנת ה'תרע"ג היגר לאמריקה. נשא לאישה את אסתר, ביתו של הרב ישעיהו הכהן מרקוס, שהיה רבן של שיקגו, ריטשמאנד, ובוסטון וממייסדי אגודת הרבנים דאמריקה.
בשנת ה'תרע"ח התקבל כרב באנסוניה, קוניטיקט, ובאותה שנה השתתף כציר בוועידת המזרחי החמישית. ולאחר שנה התמנה לכהן כרב בית המדרש הגדול בסירקיוז, תפקיד השווה ערך לרב העיר סירקיוז, שהיא העיר החמישית בגודלה בניו יורק. חלק ממשפחתו נספתה בשואה. במהלך שנותיו כרב העיר כיהן במשך שלוש עשרה שנה כרב צבאי בצבא ארצות הברית, ולאחר מכן כרב של כמה בתי חולים באזור.
הרב ילוב נפטר ב-29 באוגוסט 1974, בגיל 81. מודעת הספד המתארת את גאונתו למדנותו, קשריו עם גדולי ישראל, ומידת קירוב הרחוקים שנהג בה, התפרסמה בעיתון 'שערים', של פועלי אגודת ישראל.
אורחותיו

הרב ילוב היה מרבה לארח וללמוד יחד עם סטודנטים ואקדמאים מהאוניברסיטאות באזור, ועמד בקשרים טובים עימם.
בשבתו בסירקיוז עסק בנושא הגיור: בשנת תרפ"א פרסם בכתב העת התבונה (קובנה) שאלה האם הוא רשאי לגייר בנות זוג של יהודים, אף על פי שיהודים אלו לא שומרים שבת, ונראה שגם נשותיהם לא ישמרו לאחר הגיור, וקיבל תשובות מהרב בן ציון נטלוביץ' הרב יחזקאל אברמסקי והרב שלמה נתן קוטלר שהתירו. כמו כן, בתשכ"ב שאל את הרב משה פיינשטיין האם מותר לגיורת להישאר בקשר עם הוריה הנכרים והרב פיינשטיין ענה שחובה עליה לעשות כן, אולם תזהר לא לאכול מאכלות אסורות או להכשל בעברות אחרות בעת הביקורים. עוד כתב בספר שלמי שמואל (עמוד קלו) שגר אינו יכול לשבת כדיין בבית דין לגיור, כיון שבית הדין מייצג את כלל ישראל בקבלת המתגייר לברית ישראל, ולכן רק יהודי מלידה יכול לעשות זאת.
חיבוריו

שו"ת שלמי שמואל, נדפס בתל אביב, תשכ"ח. בשו"ת מובאים כמה חילופי מכתבים של הרב ילוב עם רבנים גדולים כגון הרב יוסף אליהו הנקין, הרוגצ'ובר, הרב איסר זלמן מלצר, הרב מנחם מנדל מלובביץ', הרב יחזקאל אברמסקי ועוד.
מנחת שמואל - חידושי תורה, תשכ"ו.
אמרי שמואל
לאורך השנים הרב ילוב פרסם מאמרים רבים בכתבי עת תורניים, ובהם תבונה, המאור, הפרדס ועוד.
צאצאיו

בנו, פרופ' (לפיזיקה) אברהם אהרון ילוב, היה יושב ראש ועד החינוך בתלמודי התורה בקהילתו בניו יורק.
כלתו רחל יאלו, ד"ר לפיזיקה וכלת פרס נובל ברפואה
בתו, חנה עטל (לרנר), מנשות הפועל מזרחי.
חתנו, הרב ישראל דב לרנר, רב קהילה ואיש חינוך
נכדה, טובה ריין - מנהלת מדרשת לינדנבאום בירושלים במשך קרוב ל-30 שנה.
נכדו, הרב אליעזר לרנר ראש בית מדרש "מכללת מבשרת ירושלים".
הערות שוליים

↑  דורשי ציון בפועל, עמוד 246
↑  ⁨Page 18 Advertisements Column 1⁩ | ⁨העברי (ברלין / ניו יורק)⁩ | 21 אוגוסט 1918 | אוסף העיתונות | הספרייה הלאומית, באתר www.nli.org.il
↑  פריט 614: רבי שמואל ילוב, רב דאנסוניה, באתר Bidspirit
↑  ⁨Page 2 Advertisements Column 1⁩ | ⁨העברי (ברלין / ניו יורק)⁩ | 22 מאי 1918 | אוסף העיתונות | הספרייה הלאומית, באתר www.nli.org.il
↑  ⁨רשימת הצירים, שהשתתפו בועידה החמישית של המזרחי⁩ | ⁨העברי (ברלין / ניו יורק)⁩ | 15 מאי 1918 | אוסף העיתונות | הספרייה הלאומית, באתר www.nli.org.il
↑  שלמי שמואל, עמוד 14
↑  שערים, תשל"ה, ט"ו מרחשוון, עמ' 4
↑  שלמי שמואל, עמוד 17 והלאה
↑  שלמי שמואל, סימן כ"ב
רגרסיה ליניארית

רגרסיה ליניארית היא שיטה מתמטית למציאת הפרמטרים של הקשר בין משתנה בלתי תלוי X למשתנה תלוי Y, בהנחה שהקשר ביניהם ליניארי, כלומר מהצורה  \ Y=aX+b.
השיטה משמשת לניתוח מדגמים סטטיסטיים. נוסחת הרגרסיה הליניארית מחשבת את הקו הישר שעובר דרך הנקודות שבמדגם. במצב של קשר ישיר מדויק כל הנקודות במדגם יימצאו על הקו עצמו. במציאות גורמים נוספים משפיעים על המדגם והנקודות לרוב מפוזרות מסביב לקו. הקו מחושב בצורה כזאת שסכום ריבועי המרחקים של הנקודות מהקו הוא הקטן ביותר. רגרסיה ליניארית מרובה מחשבת קשר בין מספר משתנים בלתי תלויים יחד, למשתנה תלוי אחד.
רגרסיה ליניארית עם משתנה מסביר יחיד

המקרה הפשוט ביותר הוא זה שבו קיימים שני משתנים: משתנה בלתי תלוי X שהוא המשתנה המסביר, ומשתנה תלוי Y שהוא המשתנה המוסבר. לדוגמה, אפשר לנסות להסביר ולנבא באמצעות המודל את גובהו של עץ תפוחים (Y, במטרים), על פי משקלו של הזרע שממנו הוא צומח (X, בגרמים).
בבסיס השיטה עומדת ההנחה כי המודל המסביר את הקשר בין המשתנים הוא מודל ליניארי, כלומר, שמשוואה מסוג  \ Y=aX+b+error תתאר נכונה את הקשר. ליתר דיוק, מניחים שבמדגם הכולל n דגימות  \ (X_{1},Y_{1}),\dots ,(X_{n},Y_{n}), מתקיים הקשר  \ Y_{i}=aX_{i}+b+\epsilon _{i}, כאשר a ו-b הם פרמטרים קבועים (שאינם ידועים), ואילו גורמי השגיאה  \ \epsilon _{1},\dots ,\epsilon _{n} הם משתנים בלתי תלויים שווי התפלגות, שהתוחלת שלה 0, והשונות שלה,  \sigma ^{2}, קבועה (אבל אולי בלתי ידועה). לעיתים רבות מניחים גם כי ההתפלגות של גורמי השגיאה היא נורמלית.
המטרה הראשונה של הרגרסיה הליניארית היא לסייע באמידת Y, כאשר X ידוע. לדוגמה, אם ידוע שגובהם הממוצע של עצי תפוח הוא 6 מטרים, אז ההערכה הטובה ביותר שאפשר לתת לגובהו העתידי של עץ שטרם צמח, היא (מן הסתם) 6 מטרים. לעומת זאת, אם אכן קיים קשר ליניארי בין משקל הזרע לבין גובה העץ, אפשר לנסות להעריך את מקדמי הקשר באמצעות מדגם גדול מספיק. אם שיטת הרגרסיה מנבאת את הקשר  \ Y=2X+4, פירושו של דבר שהשתיל שנבט מזרע במשקל 1.5 גרם יצמח לגובה 7 מטרים - ההערכה משתפרת, באמצעות ניצול המידע הנוסף שבמשתנה המסביר X.
את ערכי הפרמטרים a ו-b אומדים, מתוך המדגם, באמצעות שיטת הריבועים הפחותים: מחפשים את המספרים  \ {\hat {a}},{\hat {b}} שעבורם סכום הריבועים  \ \sum _{i=1}^{n}(Y_{i}-({\hat {a}}X_{i}+{\hat {b}}))^{2} הוא הקטן ביותר. (מן ההנחה שהשגיאה מתפלגת נורמלית, נובע שמספרים אלה מהווים אומד נראות מקסימלית של  a ו- b). לקו המתקבל מן האומדים יש תכונה שימושית - הוא תמיד עובר דרך נקודת הממוצעים  \ ({\bar {X}},{\bar {Y}}), כלומר,  {\hat {a}}{\bar {X}}+{\hat {b}}={\bar {Y}}.
חישוב הפרמטרים היסודיים של המדגם (לרבות סטיות התקן של X ושל Y) מאפשר גם לבדוק השערות סטטיסטיות על a ו-b. לדוגמה, אפשר לבדוק את ההשערה  \ a=0, שממנה נובע כי Y אינו תלוי (ליניארית) ב-X. אמנם בכל מדגם מעשי יופיע קשר מסוים בין X ל-Y, אך התורה של בדיקת השערות מאפשרת לזהות מתי קשר זה הוא מקרי בלבד, ומתי הוא מובהק ואינו מקרי.